
			[image: Capítol 1. «Aquest col·legi és una porqueria»]

			Els nens i les nenes que estudien al Col·legi Zener encara no dominen els poders secrets que tenen, de manera que els professors els ensenyen a controlar-los. I ara a l’aula hi havia l’Àxel Zas practicant el seu poder juntament amb l’August Api, el seu tutor.

			L’Àxel es posava a prova constantment. Quanta estona podia mantenir un dels seus duplicats? Dotze hores i quaranta-dos minuts. Quants duplicats d’ell mateix podia crear alhora? Cinquanta-tres. A quina distància podia crear un duplicat exacte d’ell mateix? A qualsevol, si l’Àxel ja coneixia el lloc on s’havia de materialitzar el duplicat. Però aquell matí, el senyor Api va decidir provar una cosa nova.

			—Tu només et pots duplicar a tu mateix, oi, Àxel? —va preguntar.

			—Sí.

			—Entesos. Doncs duplica’t, si us plau.

			L’Àxel va obeir.

			—Fet —van dir els dos Àxel a l’uníson.

			—Fantàstic. —L’Api va assenyalar l’Àxel amb el dit—. T’has duplicat, en efecte. Però, fixa-t’hi bé —va assenyalar el doble—: també has duplicat la roba que duus.

			[image: Il·lustració d’un noi pèl-roig duplicat amb una bufanda de color verd mirant-se a sí mateix.]

			L’Àxel es va quedar de pasta de moniato. Era evident, però fins aleshores no hi havia caigut.

			—Puc duplicar coses, és veritat… —va murmurar.

			—Té raó —va assentir el doble—. Ho pot fer.

			—Doncs sí, però ja hi treballarem més endavant, en això —va dir l’Api—. Ara farem una altra cosa: pots duplicar un altre ésser?

			L’Àxel va fer que no amb el cap mentre feia desaparèixer el seu duplicat.

			—Per duplicar-me, m’haig de «sentir» a mi mateix —va respondre—. La roba també la sento, perquè la porto posada, però no puc sentir una altra persona.

			—Una altra persona potser no —va replicar l’Api—, però què me’n dius, de la teva mascota? Hi estàs unit per mitjà de l’enllaç mental, cosa que vol dir que la pots sentir.

			El Tretze, que estava fent una becaina damunt la cadira, va aixecar el cap, alarmat.

			—Què…? —va murmurar.

			—No ho he provat mai —va dir l’Àxel.

			—Què és el que no has provat mai? —va insistir el Tretze, cada cop més neguitós.

			—Duplicar-te —va respondre l’Àxel.

			El Tretze se’l va mirar com si fos boig.

			—Duplicar-me? —va repetir—. A mi? Ja t’ho pots treure del cap. Quan vaig néixer van trencar el motlle, soc irrepetible. —Va tancar els ulls—. I parleu més fluix, que no puc clapar.

			—Va, Àxel —va dir l’Api—, prova de duplicar-te a tu mateix amb la teva mascota.

			[image: Il·lustració d’un gat lila assegut en una cadira amb les celles arrufades.]

			L’Àxel se’n va anar cap al Tretze per agafar-lo, però el gat va arquejar el llom i li va deixar anar un esbufec.

			—Que no vull que em dupliquis, coi! —va remugar l’animal.

			—Però si segur que no me’n surto… —va replicar l’Àxel—. Només és per provar-ho i prou. 

			—Doncs si no te n’has de sortir, prova-ho amb un os de peluix i a mi no m’hi fiquis. Tu i els teus experiments de pa sucat amb oli!

			D’una estrebada, l’Àxel va engrapar la mascota i la va estirar per aixecar-la de la cadira. El Tretze es va aferrar a la tapisseria amb les urpes i s’hi va resistir com si l’hi anés la vida.

			[image: Il·lustració d’un noi pèl-roig amb una bufanda verda estirant per l’esquena a un gat lila. Aquest li està clavant les ungles a una cadira i té les dents apretades.]

			—Que em deixis en pau! —cridava.

			Com si sentís ploure, l’Àxel el va estirar fins que es va deixar anar de la cadira.

			—La teva mascota és una mica rebel —va comentar l’Api.

			—És que la meva mascota és… —L’Àxel va sospirar—. Doncs això, que és el Tretze.

			—Som-hi, doncs —va dir el tutor—. Mira de duplicar-vos a tots dos.

			L’Àxel es va concentrar. El Tretze se li anava regirant als braços, provant de sortir-ne.

			—Et denunciaré a la Societat Protectora d’Animals! —bramava amb tot de marrameus.

			Sense fer-ne cas, l’Àxel es va concentrar al màxim. Va serrar les dents i va estrènyer els punys.

			No va passar res.

			L’Àxel va aguantar la respiració, va tancar els ulls i es va imaginar un altre Àxel i un altre Tretze palplantats allà davant. Es va posar en tensió, tan concentrat, que va començar a suar. De sobte, va sentir una mena de llampada dins del cap.

			I va perdre el coneixement.

			[image: ]

			El primer que va veure l’Àxel quan va tornar a obrir els ulls va ser el rostre sempre agradable de la Rosa Vesc, la metgessa de l’escola.

			—Com te trobes, Àxel? —li va demanar.

			—Diria que bé —va respondre ell, amb els ulls mig guenyos—. Què ha passat?

			Eren a la infermeria. L’August Api, que s’estava allà dret al costat d’ell, va respondre en to amoïnat:

			—T’has desmaiat, Àxel. Perdona’m, t’he forçat massa.

			—Però sembla que no et passa res greu —va dir la Rosa Vesc amb un somriure—. Deu haver estat una baixada de tensió. Per estar-ne més segurs, t’examinaré.

			Un cop va haver passat la revisió mèdica de la doctora Vesc, l’Àxel va sortir de la infermeria. A fora l’esperava la seva mascota.

			—Ah, ets viu? —va dir el Tretze, de mala lluna—. Això et passa per voler-me torturar.

			—No et volia pas torturar. Només era una prova.

			[image: Il·lustració d’un noi pèl-roig amb bufanda verda d’esquena mig incorporat en un llit d’hospital. Una dona vestida d’infermera i un home gran amb el cabell canós lligat en una cua baixa se’l miren amb els ulls ben oberts.]

			—Doncs la propera vegada ho proves tu sol, m’has entès? —El Tretze va remugar en veu baixa—. Què ha passat? —li va demanar—. Has caigut a terra com un sac de patates.

			—No ho sé —va respondre l’Àxel—. De sobte, he notat una mena d’esclat dins del cap i he perdut el món de vista.

			—Jo també l’he notat! —va bramar el Tretze, tot indignat—. I no m’agrada gens ni mica, això de tenir llums dins de la closca! Que sàpigues que amb mi no faràs ni un experiment més, t’ha quedat clar? I ara anem a omplir el pap, que em moro de gana.

			[image: ]

			[image: Il·lustració d’un gat lila recolzat en les potes posteriors i tocant-se la cara amb les potes davanteres. Sobre del seu cap hi ha dues estrelles.]

			I la vida va continuar al Col·legi Zener sense cap més incident. Fins que, al cap de dos dies, durant la classe de matemàtiques, l’Àxel va rebre una ordre telepàtica: «Alumne Àxel Zas, fes el favor de venir ara mateix a l’entrada principal de l’escola».

			Un cop va haver demanat permís per sortir de l’aula al professor, el senyor Farigola, l’Àxel es va dirigir cap al vestíbul de l’entrada. Fora de l’edifici l’esperaven la senyora Lligabosc, la directora del col·legi; el senyor Tapioca, el cap d’estudis, i l’Albert Gerani, el jardiner. I allà els teníeu tots tres, contemplant molt seriosos la façana del centre. 

			L’Àxel va sortir pel portal i se’n va anar cap a ells.

			—M’heu cridat? —els va demanar.

			—Doncs sí, noi —va respondre la senyora Lligabosc, arrufant les celles—. Per què ho has fet?

			—Per què he fet el què? —va dir l’Àxel, tot confós.

			La directora va assenyalar la façana amb un gest de la mà. L’Àxel es va tombar i va veure que a la paret hi havia un text escrit amb lletres grans. 

			La pintada deia: 

			 

			AQUEST COL·LEGI ÉS UNA PORQUERIA

			 

			I, a sota, la signatura: 

			 

			ÀXEL

			[image: Il·lustració d’un home amb barba espessa, una dona prima amb ulleres i cabell canós i un home amb peto verd i bigoti blanc que sosté unes tisores de podar que estan mirant a un noi pèl-roig amb una bufanda verda que té un gat lila al cap. Al costat hi ha un mur amb les paraules «AQUEST COL·LEGI ÉS UNA PORQUERIA. ÀXEL» escrites.]

	

		
	
	    
	
			[image: Capítol 2. El mala peça de l’Àxel]

			El Tretze, que dormisquejava sobre l’Àxel, va contemplar la pintada i va murmurar:

			—Que t’has trastocat o què, nano?

			—No ho he fet jo, això! —va exclamar.

			—Doncs ho has signat —va dir en Tapioca.

			—Qualsevol ho ha pogut signar amb el meu nom —va protestar l’Àxel.

			—No ens vulguis entabanar, marrec —va intervenir en Gerani, el jardiner—. Jo era allà baix podant la tanca de bardissa i he vist que venies amb un pot de pintura. Has escrit això i has fugit esperitat. Vet aquí la galleda i la brotxa que has deixat.

			—Jo feia matemàtiques! —es va defensar l’Àxel—. Demaneu-ho al senyor Farigola.

			El cap d’estudis se’l va mirar guerxo.

			[image: Il·lustració d’un home amb barba espessa, una dona prima amb ulleres i cabell canós i un home amb un peto verd i bigoti blanc que estan mirant amb les celles arrufades a un noi pèl-roig que està d’esquena i té un gat a l’espatlla.]

			—Au va, Àxel —va dir—; ja sabem que, gràcies al teu poder, ets capaç de ser en més d’un lloc alhora. Eres a classe, sí, però has creat un doble teu perquè fes aquesta bretolada.

			—Però jo…

			—Prou de peròs! —el va interrompre la senyora Lligabosc—. T’han vist com ho feies, no s’hi valen les excuses. —Va fer espetegar la llengua—. No saps pas com m’has arribat a decebre, Àxel. Et considerava un dels millors alumnes de l’escola.

			—Però…

			—S’ha acabat el bròquil —va sentenciar la directora—. T’imposarem un càstig sever. Però, abans, agafaràs una galleda d’aigua, dissolvent i un raspall i esborraràs la pintada.

			[image: ]

			Quan se’n van haver anat els tres grans, l’Àxel es va crear quatre duplicats que es van posar a esborrar la pintada amb raspalls i draps. Es va asseure en un banc i va repenjar els colzes a les cames i el cap a les mans. Estava indignat; per què l’havien de castigar, si no havia fet res? El Tretze va pujar d’un bot al banc.

			—Si n’arribes a ser, de gamarús —va dir—. A qui se li acudeix signar una pintada?

			—Com t’haig de dir que no ho he fet jo?! 

			—Estic d’acord amb tu —va seguir el Tretze sense escoltar-se’l—: el col·legi és una llauna. Però no ho signis! I amaga’t, borinot. 

			[image: Il·lustració d’un noi pèl-roig assegut en un banc mirant a un gat lila que té les dents apretades i una pota davantera alçada. Darrera seu hi ha quatre nois pèl-rojos amb bufanda verda esborrant les lletres d’un mur on hi posa «AQUEST COL·LEGI ÉS UNA PORQUERIA. ÀXEL».]

			—Que no és cosa meva, et dic! —va cridar l’Àxel, empipat.

			—Però si t’ha vist el jardiner. No veus que ja has llepat?

			—Doncs s’ha confós. No l’he feta jo, aquesta pintada.

			Hi va haver un silenci.

			—Pot ser que creïs duplicats de tu mateix sense adonar-te’n? —li va suggerir el Tretze.

			—Per crear un doble m’haig de concentrar. No és una cosa que passi així com així.

			El Tretze va arronsar les espatlles.

			—Potser se t’ha aigualit el cervell —va dir.

			—I tu potser no ets més que un sac de puces —va replicar l’Àxel, amb la mosca al nas.

			[image: ]

			L’Àxel es va quedar sense pati una setmana: era el càstig de la senyora Lligabosc. De manera que, mentre els seus amics jugaven i s’ho passaven bé una estona, ell es quedava assegut al pupitre, resolent problemes de matemàtiques. Estava fet pols; no només pel càstig, sinó també perquè havia dit a tots els seus amics que no era el responsable de la pintada, i si bé feien veure que se’l creien, notava que no les acabaven de tenir totes. L’única que no en tenia cap dubte era la Lola, la seva millor amiga.

			—Segur que s’han equivocat —li va dir—. Ets incapaç de fer una cosa com aquesta. 

			Per desgràcia, aquest suport se’n va anar en orris l’endemà mateix, quan els companys van tornar a classe després del pati. Tothom se’l mirava amb el front arrufat i els ulls plens de retrets. La Lola li va passar pel costat, sorruda, mirant cap endavant, com si ell no hi fos.

			—Què passa, Lola? —va dir l’Àxel.

			Ella es va girar i es va posar els braços als malucs. Semblava una gerra amb nanses.

			—Què passa, dius? —va respondre, molt enfadada—. Prou que ho saps!

			—Com ho puc saber, si he estat aquí dins?

			—Un dels teus dobles m’ha llençat a terra el llibre que estava llegint i l’ha trencat!

			—A mi m’has donat una empenta i he caigut de morros —va explicar la Valèria.

			[image: Il·lustració d’un noi pèl-roig assegut a una taula amb una llibreta oberta davant seu. Al seu voltant hi ha quatre joves que el miren de peu amb el front arrufat.]

			—I a mi m’has clavat un clatellot —va afegir en Lluc.

			—Has punxat la pilota amb què estàvem allà jugant —va concloure en Guillem.

			—Però si jo era aquí dins, castigat! —va protestar l’Àxel.

			—Com si això fos cap problema per a tu i els teus dobles! —va replicar la Lola.

			L’Àxel es va empassar una bona glopada de saliva. Allò era un malson.

			—Us juro que no és cosa meva —va murmurar en to de súplica—. No he creat cap duplicat, jo!

			—Tots t’hem vist —va replicar en Guillem—. Eres tu o un dels teus dobles.

			—Jo no he fet res —va insistir l’Àxel.

			Però no li va fer cas ningú i van deixar de dirigir-li la paraula. Així va ser com l’Àxel Zas es va tornar un marginat.

			[image: ]

			Aquella nit, al llit, no hi havia manera que l’Àxel s’adormís. Estava deprimit i, alhora, indignat. Tothom l’acusava de coses que no havia fet… O potser sí? I si s’estava trastocant i creava duplicats trapelles sense ni tan sols adonar-se’n?

			El Tretze, que jeia allà al costat, va alçar el cap i li va preguntar:

			—Que no tens son?

			—No.

			—És clar, estàs pansit.

			—I com vols que estigui, si tots diuen que he fet unes coses horribles i no em creu ningú?

			El Tretze va badallar sorollosament.

			—Jo sí que et crec —va afirmar.

			L’Àxel se’l va mirar, parat.

			—De debò? Tu, que no pares mai de fer-me la guitza, ara resulta que em creus?

			El gat va fer que sí amb el cap.

			—I saps per què et crec? —va continuar—. Doncs perquè et conec, nano, i sé que ets un beneit.

			—Ah, mira, gràcies…

			—Ara no te m’emprenyis, que ho dic en el bon sentit. Sempre segueixes les normes: de tan bon paio que ets, fots pena i tot. —Va fer espetegar la llengua—. No, tu no ets cap brètol. Ets un passerell i prou. 

			[image: Il·lustració d’un noi pèl-roig en pijama incorporat en un llit mirant a un gat que li retorna la mirada. Per la finestra es veu un bosc i hi ha lluna plena.]

			L’Àxel va sospirar amb desànim.

			—Així doncs, què coi passa aquí?

			—Ves a saber, nano —va respondre el Tretze, arronsant-se d’espatlles—. En aquest col·legi passen tantes coses estranyes que no sé pas què pot ser. Però, com a mínim, ja no pots caure més avall.

			Anava ben errat. Aquella nit mateix, l’Àxel va intentar calar foc a l’escola.

